**Henry Fordin Säätiö jakoi apurahoja lähes 350 000 euroa**

**Henry Fordin Säätiö on jakanut vuoden 2014 apurahat. Suurimman yksittäisen apurahan, 50 000 euroa, sai Moottoriliikenteen Keskusjärjestö ry suojateiden turvallisuuden parantamiseen. Ford Mustang Owners’ Club of Finland ry sai 15 000 euron apurahan CD-levyn tekemiseen. Siitä saadut myyntitulot ohjataan uudelle Lastensairaalalle. Säätiö teki Lastensairaalalle myös 10 000 euron suoran lahjoituksen.**

**Helsinki 6.6.2014** - Yli kolmannes jalankulkijoiden kuolemista ja noin puolet loukkaantumisista tapahtuu suojatiellä. Liikenneturvan vuonna 2012 teettämän tutkimuksen mukaan puolet jalankulkijoista koki autojen pysähtyvän harvoin, kun jalankulkija on aikeissa ylittää kadun suojatietä pitkin.

Suojatieonnettomuuksia voidaan välttää vaikuttamalla kaikkien tiellä liikkujien liikennekäyttäytymiseen. Tätä tarkoitusta varten Moottoriliikenteen Keskusjärjestö ry haki avustusta Henry Fordin Säätiöltä. Avustusta myönnettiin 50 000 euroa.

”Kampanjan tavoitteena on parantaa liikenneturvallisuutta edistämällä turvallista liikennekäyttäytymistä suojateiden yhteydessä. Samalla se ylläpitää keskustelua suojatieturvallisuudesta sekä sitouttaa osallistujia toimimaan turvallisesti suojateiden yhteydessä”, kertoo tiedottaja **Pasi Anteroinen** Liikenneturvasta, joka on yksi kampanjan yhteistyökumppaneista. ”Lisäksi kampanja jakaa tietoa suojatiesääntöistä sekä tarjoaa keinoja parantaa omaa ja muiden suojatieturvallisuutta.”

Sinä teet suojatien -kampanja alkoi huhtikuun alussa, ja sen toinen aalto toteutetaan syyskuussa.

**Mustangin omistajat hyvällä asialla**

Ford Mustang Owners’ Club of Finland ry sai säätiöltä 15 000 euron apurahan CD-levyn tekemiseen. Backseat of a Mustang VOL 2:een on lupautunut mukaan Manse-rokin kuuluisimpien yhtyeiden solistit, mm. Pate Mustajärvi, Olli Lindholm, Pauli Hanhiniemi ja Eppu Normaali. Levy äänitetään kesän aikana ja yhtyeet ovat itse saaneet valita esittämänsä kappaleet. Levyn tuotot lahjoitetaan lyhentämättömänä uudelle Lastensairaalalle.

”Yhdistyksemme toimintaperiaatteisiin kuuluu lasten hyvinvointiin keskittyvä hyväntekeväisyystyö”, kertoo yhdistyksen sihteeri **Eliisa Malinen**. ”Olemme esimerkiksi ajeluttaneet Kotkan sairaalan syöpäosaston lapsia Mustangeilla ja olleet mukana keräämässä varoja TAYSin lastenklinikalle.”

Säätiö jakoi tänä vuonna 60 apurahaa yhteisarvoltaan 345 080 euroa.

Henry Fordin Säätiön tavoitteena on edistää moottoriliikenteen ja koneellisen maatalouden opetus- ja tutkimustyötä Suomessa. Säätiö on tukenut suomalaista opetusta ja tutkimusta jo 68 vuoden ajan.

# # #

**Lisätiedot:** Riitta Salin

 asiamies

 010 3447 123

 rsalin1@ford.com